กสิกรเปิดแผนปี'62 ตั้งเป้าสินเชื่อโต7%
กสิกรตั้งเป้าหมายปีหน้าสินเชื่อโต 7% แจงเพิ่มเป้าเอ็นพีแอลเป็นเรื่องการบริหารพอร์ตและรายได้
30 ต.ค. 2561

กสิกรตั้งเป้าหมายปีหน้าสินเชื่อโต 7% แจงเพิ่มเป้าเอ็นพีแอลเป็นเรื่องการบริหารพอร์ตและรายได้
นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า ธนาคารประกาศเป้าหมายทางการเงินปี 2562 โดยตั้งเป้าการเติบโตเงินให้สินเชื่อที่ 5-7% ซึ่งจะสอดคล้องกับอัตราการเติบโตของเศรษฐกิจในปีหน้าที่ระดับ 4.3% แบ่งเป็นสินเชื่อธุรกิจลูกค้าบรรษัทเติบโต 3-5% สินเชื่อธุรกิจลูกค้าผู้ประกอบการเติบโต 2-4% และสินเชื่อลูกค้าบุคคลเติบโต 9-12% อัตราผลตอบแทนสินทรัพย์ที่ก่อให้เกิดรายได้สุทธิ (นิม) อยู่ที่ 3.3-3.5% อัตราการเติบโตของรายได้ที่มิใช่ดอกเบี้ยอยู่ที่ ลบ 5-7% หนี้ที่ไม่ก่อให้เกิดรายได้ (เอ็นพีแอล) 3.3-3.7% โดยยังคงยึดลูกค้าเป็นศูนย์กลาง พร้อมตอกย้ำยุทธศาสตร์การเป็นแพลตฟอร์มหนึ่งเดียวที่ลูกค้าเลือกเพื่อตอบโจทย์ทุกด้านของชีวิต
นายปรีดี ดาวฉาย กรรมการผู้จัดการ ธนาคารกสิกรไทย กล่าวว่า การขยายกรอบหนี้ที่ไม่ก่อให้เกิดรายได้ (เอ็นพีแอล) ในปี 2562 เป็น 3.3-3.7% เพิ่มขึ้นจากเป้าหมาย 3.3-3.4% ในปี 2561 นั้น หลายฝ่ายอาจตกใจว่าจะกระทบกับการตั้งสำรองหนี้สงสัยจะสูญและอัตรากำไรในปี 2562 ซึ่งยืนยันว่าไม่กระทบ เห็นได้จากเป้าหมายการตั้งสำรองผ่านเครดิตคอสต์ในปี 2562 ลดลง เหลือ 1.65% จาก 1.85% ในปี 2561
สำหรับเป้าหมายรายได้ที่ไม่ใช่ดอกเบี้ยหรือค่าธรรมเนียมปี 2562 ติดลบ 5-7% หดตัวต่อเนื่องจากปี 2561 จากที่ยกเลิกคิดค่าบริการโอนเงินผ่านช่องทางดิจิทัล แต่ภาพรวมรายได้ที่ไม่ใช่ดอกเบี้ยในภาพรวมยังเติบโต